Ndenge nini Yesu abikisi biso?
Eyano ya Biblia
Yesu abikisaki bato ya sembo ndenge apesaki bomoi na ye lokola mbeka mpo na kosikola bango. (Matai 20:28) Yango wana Biblia ebengi Yesu “Mobikisi ya mokili.” (1 Yoane 4:14) Elobi mpe ete: “Lobiko ezali na moto mosusu te, mpo nkombo mosusu ezali te na nse ya lola, oyo epesami na kati ya bato, oyo tosengeli kobika na nzela na yango.”—Misala 4:12.
Yesu ‘akufelaki moto nyonso’ oyo azali komonisa kondima epai na ye. (Baebre 2:9; Yoane 3:16) Na nsima, “Nzambe alamwisaki ye uta na bakufi,” mpe Yesu azongaki na likoló lokola ekelamu ya elimo. (Misala 3:15) Kuna, Yesu azali na likoki ya “kobikisa mpenza bato oyo bazali kopusana epai ya Nzambe na nzela na ye, mpo azali ntango nyonso na bomoi mpo na kolobela bango.”—Baebre 7:25.
Mpo na nini tozali na mposa Yesu alobela biso?
Biso nyonso tozali bato ya masumu. (Baroma 3:23) Lisumu ekabolaka biso na Nzambe mpe ememaka na liwa. (Baroma 6:23) Kasi Yesu azali lokola “molobeli” ya baoyo bazali komonisa kondima na mbeka na ye ya lisiko. (1 Yoane 2:1) Alobelaka bango, asɛngaka Nzambe ayoka mabondeli na bango mpe alimbisa masumu na bango na nzela ya liwa na ye lokola mbeka. (Matai 1:21; Baroma 8:34) Nzambe ayanolaka na bosɛnga ya Yesu mpo eyokani na mokano na ye. Nzambe atindaki Yesu na mokili “mpo mokili ebika na nzela na ye.”—Yoane 3:17.
Lobiko esuki kaka na kondimela ya Yesu?
Te. Atako tosengeli kondimela Yesu mpo tózwa lobiko, esuki kaka wana te. (Misala 16:30, 31) Biblia elobi: “Se ndenge nzoto oyo ezali na elimo te ekufi, ndenge moko mpe kondima oyo ezali na misala te ekufi.” (Yakobo 2:26) Mpo tózwa lobiko, tosengeli:
Koyekola makambo etali Yesu mpe Tata na ye Yehova.—Yoane 17:3.
Kondimela bango.—Yoane 12:44; 14:1.
Kotosa mibeko na bango mpo na komonisa kondima yango. (Luka 6:46; 1 Yoane 2:17) Yesu ateyaki ete moto nyonso te oyo abengaka ye “Nkolo” akozwa lobiko, kasi kaka moto oyo “azali kosala mokano ya Tata na [ye] oyo azali na likoló.”—Matai 7:21.
Kokoba komonisa kondima ata na minyoko. Yesu amonisaki yango polele ntango alobaki: “Moto oyo akoyika mpiko tii na nsuka ye nde akobika.”—Matai 24:13.
lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn